RÍM. Dvoma sobotňajšími stretnutiami odštartuje 114. ročník najvyššej talianskej futbalovej súťaže Serie A. Itinerár zápasov je rozplánovaný od 22. augusta 2015 do 15. mája 2016.
Dvadsať klubov odohrá dovedna 38 kôl, 19 zápasov doma i vonku. Majstrovský titul obhajujú futbalisti Juventusu Turín pod vedením trénera Massimiliana Allegriho.
"Stará dáma" má každoročne vysoké ambície, pričom triumfovala v ostatných štyroch sezónach.
V priebehu nového ročníka však bude zaujímavé sledovať, ako sa turínsky klub herne aj výsledkovo vysporiada s odchodmi dôležitých opôr - Andreu Pirla, Carlosa Téveza a Artura Vidala.
Juventus je najúspešnejší tím v dejinách ligovej súťaže na Apeninskom polostrove. Klub z metropoly Piemontu získal oficiálne 31 majstrovských titulov v Serie A.
Juventus vyhral "Scudetto" aj v rokoch 2005 a 2006, ale o tieto primáty neskôr prišiel v kauze ovplyvňovania zápasov známej ako Calciopoli.
Dve prvenstvá v rámci Talianska zaznamenal Juventus aj pod vedením pražského rodáka Čestmíra Vycpálka (1972 a 1973), pod jedným triumfom mal trénerský podpis aj rodák z Martina Július Korostelev (1961).
Miláno nezažije európske večery
Medzi tradičných favoritov o najvyššie priečky patria rímske kluby AS a Lazio či SSC Neapol. Návrat na staré pozície je ambíciou milánskych veľkoklubov Interu a AC - osemnásťnásobných majstrov Serie A.
Edícia 2015/16 bude totiž historicky prvou, keď v pohárovej Európe v jednej sezóne nebude hrať ani jeden klub z Milána.
Slávne tímy zo štadióna San Siro si v ostatnom ročníku nevybojovali miestenky do kontinentálnych súťaží.
Pred novou sezónou Serie A sa na lavičkách talianskej elity udialo šesť trénerských zmien.
Poltucet zmien
Španiela Rafaela Beníteza, ktorý zamieril do Realu Madrid, vystriedal v Neapole Maurizio Sarri. Srb Siniša Mihajlovič sa rozhodol vymeniť Sampdoriu Janov za AC Miláno, kde skončil Filippo Inzaghi.
Spomenutý janovský klub povedie Walter Zenga. K zmene sa odhodlali aj vo Florencii, keď namiesto Vincenza Montellu prišiel Portugalčan Paulo Sousa.
Novou tvárou pri mužstve Empoli je Marco Giampaolo, trénerskému štábu v Udinese bude šéfovať Stefano Colantuono.
Na súpiskách tímov Serie A figuruje pred štartom sezóny štvorica slovenských hráčov.
Bude dostávať Marek Hamšík pod novým trénerom Sarrim viac priestoru? Foto: TASR/AP
Už deviatu sezónu v SSC Neapol absolvuje Marek Hamšík.
Mladík Dávid Ivan sa predral do "áčka" Sampdorie Janov, stálicou FC Janov je Juraj Kucka a hosťovanie vo "večnom meste" v drese AS Rím čaká na defenzívneho univerzála Norberta Gyömbéra.
Staronovým účastníkom Serie A je Bologna, absolútnu premiéru zažijú mužstvá Carpi a Frosinone.
Domovským štadiónom víťaza druhej najvyššej súťaže Serie B 2014/15 Carpi však bude stánok v neďalekej Modene.
"Biancorossi" totiž disponujú miništadiónom pre 4144 divákov, pričom podľa pravidiel najvyššej súťaže by mal každý klub zabezpečiť hľadisko minimálne pre 20-tisíc priaznivcov.
Maličký klub z regiónu Emilia-Romagna sídliaci v 67-tisícovom meste koncom minulého storočia zbankrotoval a následne pôsobil iba na amatérskej úrovni. V Serie B účinkoval iba od sezóny 2013/14.